
Til årsmøtet i IL Runar Ski, 
Runarhallen dato 30.03.22

Årsberetningen gjelder for perioden april 2021 – mars 2022

[bookmark: _Toc445305659]Styret i Skigruppa, IL Runar har i perioden vært;
Leder		Frida Doksrød
Nestleder		Einar Abrahamsen
Sekretær / IT		
Sportslig leder		Jan Kjetil Skaug
Kasserer		Kari Rød Stene
Oppmann 13+		Torgunn Gjærstad
Oppmann 6+		Joachim Pande
Varamedlem		Bjørn Stene
Varamedlem		Asgeir Fremstad

I tillegg har IL Runar skigruppe en rekke komiteer og utvalg med frivillige.


[bookmark: _Toc445305660]MØTER OG REPRESENTASJON
Også dette året har bært preg av Covid 19. Det har allikevel vært avholdt månedlige styremøter i skigruppa, til tider på digital måte. Skigruppas leder har deltatt på de månedlige styremøtene til IL Runar, hovedlaget. Skigruppa har vært representert på vårmøte og høstmøte i Telemark og Vestfold skikrets. IL Runar har hatt en representant i kretsens langrennskomite, Einar Aabrekk. Skigruppas Erik Christoffersen har trådt av som leder i  skikretsens langrennskomite. Erik har i den forbindelse fått årets ildsjelpris fra Norges idrettsforbund, for sin solide innsats. Hovedstyret har gjennomført en prosess med et fellesseminar for alle gruppene og ansatte for å utarbeide en langtidsplan for idrettslaget. Prosessen fram mot den endelige planen har vært et samarbeid mellom hovedstyret og gruppestyrene. 

 
[bookmark: _Toc445305661]ARRANGEMENTER
· «Tilbake til idretten». Hele Runar IL feiret dagen på Haukerød  27.09.21. Over 40 barn var innom skigruppas aktivitetspark, testet rulleski, hinderløype og ikke minst kioskprodukter. Alle fikk medalje!
· Runar rulleskirenn, KM fristil, Haukerød 28.08.2021
· Runar rennet, Olympia sport cup, klassisk distanse i Storås 22.01.22
· Barnas skileker, skifest og stas for de aller yngste, 07.02.22
· [bookmark: _Toc445305662]Lyscup, 2 populære renn er gjennomført
SPORTSLIG 2020/2021 SESONGEN

Samling i Sognefjellet  
18.-23. juni arrangerte klubben sommersamling på ski på Sognefjellet for de eldste utøverne. Store treningsmengder, varierende vær, mye sosialt samvær, solbrent hud og stort treningsutbytte var resultatet av samlingen.

Oppstartssamling:
Det ble avholdt stor oppstartssamling i Haukerød Idrettspark i nydelig vær  fra 27. til 29. august. To dager med gode treninger, rulleskiøkter og en stor fellesøkt på lørdag der alle årskull deltok. Samlingen ble avsluttet foran skibygget på lørdag kveld med både pizza og loddtrekning og så fortsatte de eldre gruppene med egne økter på søndag. På tross av strenge covidrestriksjoner lot det seg gjøre å gjennomføre en stor samling med gode rutiner og positiv innstilling fra utøvere, trenere og hjelpere.

Trening med Sjur Røthe:
16. september leverte Sjur Røthe en meget inspirerende trening for alle skiløpere på Runar.

Samling på Sjusjøen
18.-21. november ble det arrangert samling på Sjusjøen for utøvere fra 13 år og eldre. Samlingen ble gjennomført tidlig på sesongen når det gjelder snøforhold og det var derfor noe usikkert hvordan forholdene var. Kunstsnøen på Natrudstilen ble redningen og skiforholdene i lysløypa var gode under hele oppholdet. 

Familiesamling:
3. – 5. desember. Fagerli ble atter en gang fylt opp på få timer og hadde lange ventelister, dette til tross for at de eldre utøverne hadde tilhold på Geilo og samlingen ble avviklet samtidig med et kraftig koronautbrudd. Kapasiteten på leirskolen var for øvrig noe lavere som følge av at ledelsen der ønsker noe lavere totalantall av hensyn til kjøkken- og spisesalfasilitetene. Ettersom Fagerli har begrenset kapasitet og ikke klarer å dekke behovet for alle skifamiliene i Runar, vil det være naturlig å diskutere hvordan skigruppen skal løse dette i årene som kommer. Blant de som var heldige og fikk plass, var det svært mange førstegangsdeltagere på Fagerli og disse har meldt tilbake om en svært vellykket samling både med hensyn til treningene og på de sosiale rammene rundt.
Også denne gangen ble det rom for den tradisjonsrike fellesøkten på skiarenaen i Geilo på lørdag kveld.
Snøsamling på Geilo: 
Parallelt med Fagerli samlingen ble det arrangert samling på Geilo for de eldste utøverne. Det var en stor deltakelse og det ble et godt treningsutbytte for de som deltok. Samlingens sosiale profil ble noe redusert på grunn av smittefare. 

Det ble i tillegg til samlingen omtalt over arrangert hjemme samlinger.

Trenerutviklingskveld med Audun Svartdal:
13. desember var 15 trenere samlet for å fokusere på klassisk teknikk. Audun Svartdal har 30 års erfaring som skitrener nasjonalt og internasjonalt. 

Ungdommens Holmenkollrenn
Rennet er for utøvere i J/G 13- og 14-års klassen hvor utøvere fra hele Norge samles. 3 km klassisk lørdag og 3 km skøyting søndag.
I år har vi hatt 13 påmeldte utøvere fra Runar, dessverre var det to utøvere som ikke fikk deltatt som følge av denne uforutsigbare pandemien. Veldig leit for dem!
I gutter 13 år deltok Mats, Per August og Lars og videre i J13 deltok Olea, Norga og Anna. I G14 deltok Sondre og Mathias og i J14 deltok Lotta, Synnøve og Greta. 
Gruppa er sammensatt av ulike utøvere i forhold til ambisjoner og mål. Mange driver med flere idretter (blant annet i Runar). Bredden er viktig, men utøvere i gruppa har også prestert på et svært høyt nivå denne helgen.

17 foreldre har vært i sving som smørere, skitestere, støtte til smøreteam, trener, lagleder, organisert heiagjeng på poster rundt i løypa, kjøring til og fra Holmenkollen. Foreldre har stått ved start og ved mål. Dette for å gi utøverne en god opplevelse og det blir gøyere når vi samarbeider som et lag. Urolig mange flotte foreldre, bare ja-mennesker!

Henrik Myrvang Olsen (snart 24 år)som stilte opp som skitester for ungdommen. Han har testet ski i timevis gjennom helgen frivillig for de fremtidige skiløperne i Runar. Utøverne har hatt topp ski. Henrik er en særdeles sympatisk og fin gutt som bidro til å preppe utøvere som var ekstra spente. Han har jo selv stått på startstreken i UH og kjenner jo gamet godt. Tusen takk!
Opplegget har fungert kjempebra og det var en fornøyd gjeng av utøvere og foreldre som avsluttet dagen på «Northug-flata» før man dro hjem til Sandefjord.

Hovedlandsrennet 
Runar Skis jenter og gutter 15 og 16 har boltret seg i Holmenkollen på Hovedlandsrennet. Hver og en av dem har levert flotte prestasjoner, enkelte veldig gode resultater og alle har representert klubben med pågangsmot, engasjement og idrettsglede.
Torsdag var både utøvere, smørere og øvrig støtteapparat på plass for løypegjennomgang og øvrige forberedelser.
I strålende vær fredag ble det gått distanserenn skøyting, 7,5 km for gutter 16 og 5 km for resten. Ingen av Runarløperne sparte på noe, og på Hedvig og William ble det hhv. 17. og 25. plass - det er åpenbart gode plasseringer i dette selskapet.
Lørdag startet med sprint klassisk prolog. Igjen var det gode prestasjoner av samtlige Runarløpere. To gikk videre fra prologen, William kom seg til kvartfinalen, og Hedvig endte med en suveren 6. plass i finalen. For dem som ikke endte topp 30 i prologen, var det videre til langrennscross, og her viste alle veldig gode, allsidige skiferdigheter i en til dels svært utfordrende løype.
Søndag var det stafett på lag satt sammen av løpere fra hele Vestfold og Telemark Skikrets. Det er tøft å gå stafett i de krevende løypene i Holmenkollen og med et imponerende høyt nivå på konkurrentene. Alle Runarløperne bet fra seg med imponerende innsats og kamp til målstreken. Kretsens 1. lag for jenter fikk en god 17. plass, og guttenes 1. lag kom inn på en imponerende 5. plass.
Det er gøy å fortelle om gode plasseringer - alle resultater finnere dere i Eqtiming, men det flotteste er å se at hver og en av Runars idrettsungdommer yter maks i så godt selskap og viser ekte idrettsglede - gratulerer med innsatsen til hver enkelt av dere!
Vi gjennomførte Hovedlandsrennet i samarbeid med Larvik, Andebu og Stokke. Dette er et godt, givende og hyggelig samarbeid både for skiløperne, støtteapparatet og foreldre. Det er åpenbart et gode å kunne spille på flere smørere, skitestere, sekundanter, og det gjør at løperne virkelig hører heiagjengen rundt løypen. Både ungdom og voksne har fått nye venner og styrket samhold!
Både skiløperne og vi foreldre må rette en stor takk til trener-, smøre- og testteamet med Margareth Einvik og Kjetil Olsen i spissen - dere har preppet løperne på suverent vis, levert ypperlige ski til dem og lagt ned en stor innsats. Det er imponerende og ikke så rent lite luksus for oss andre foreldre - tusen takk!

Norgescup /junior NM/junior VM 
Runar har, muligens første gang, hatt med deltakere i junior VM på ski!. Ingrid Bergene Aabrekk deltok på sprinten og tok en 11. plass. Nora Doksrød var reserve. Det var ingen klubb som hadde med flere utøvere i troppen til junior VM enn Runar. Det var meget hyggelig for de som deltok samt for hele Runar.

Oskar Opstad Vike deltok også i Nordisk juniorlandskamp i Steinkjer. Han vant sprinten og tok en 11. plass i distanserennet, samt deltok på laget som vant stafetten. Meget sterke prestasjoner.  

I skrivende stund er ikke NC avsluttet for sesongen. Men det er allikevel oppnådd mange svært gode resultater i nasjonale konkurranser. 
Det har vært 17 Runar utøvere som har deltatt på norgescup. I tillegg er det utøvere som ikke har deltatt på grunn av skade/sykdom. Det viser at klubben klarer å holde på utøvere svært lenge samt at vi har stor bredde blant de aktive. Dette er vi også svært stolte over i klubben. 

I tillegg har det blitt oppnådd mange gode resultater. 
Oskar Opstad Vike vant junior NM i sprint og tok en 3. plass i distanserennet i klassisk i Meråker. Nora Doksrød tok en 6. plass i junior NM sprint, en 5. plass i klassisk sprint i Steinkjer, en 7 plass i junior NM på Nes samt mange andre gode resultater. Ingrid Bergene Aabrekk oppnådde en 2. plass på sprinten i Steinkjer, en 7. plass på sprinten i Nes og en 5. plass i junior NM på Åsen. 
I tillegg til de nevnte utøverne som har utført svært gode prestasjoner i de nasjonale konkurransene

Renndeltakelse samlet sett, utøvere > 12:
UH: 11 deltakere 
HL: 8 deltakere 
NC: 17 deltakere 

Fullstendige resultater og renndeltakelse for utøvere >12 legges ved på nettsiden til Runar ski etter sesongslutt.

Senior:
Vi har hatt 2 seniorer i år. Andrine Fremstad har vært med på  Kretslaget til Vestfold og Telemark. 
Sivert Knotten har vært en del av Team Telemark. 
Begge utøverne har hatt noe varierende sesonger. 

Junior:
Vi har en stor gruppe juniorer. Noen har valgt langrenn og studier utenfor vårt område, andre satser videre i regi av SVGS eller Wang. For dem som bor hjemme har det vært god oppfølging. Treningen har vært lagt opp med ulike alternativer og vi har generelt hatt et godt oppmøte på treningene. 

Barbro Kvåle Trømborg har begynt som trener i klubben. Hun har kommet inn med mye kompetanse og kreativitet, noe som har bidratt positivt inn i gruppen. 

BIUR: 
Barneidretten bærer på fremtidens skiløpere på Runar, og vi er heldige å ha kunnet arrangere 4 skitreninger for barna denne sesong. Skigruppas aktive ungdom har stilt opp som trenerkorps, noe som er veldig populært. De yngre ser opp til de eldre og ønsker seg fort en «stjernelue». Tusen takk til Mari Kålås Abrahamsen, Anders Klavenes, Hanna Hjertås, Jesper Skaug, Mats Pande, Lisa Kålås, Martin Holtan og Marius Fevang som har stilt opp som trenere og ambassadører. 

Aktive løpere:
Det er fortsatt stabile, økende og til dels meget store treningsgrupper i årskullene fra 6 til 12 år. Dette gjelder altså gruppene 2010/11, 2012, 2013/14 og Runar Ski Intro (første og andre klasse på barneskolen). 2012 er fortsatt største enkeltårskull i Runar Ski med tidvis nesten 25 deltakere på trening. Rekrutteringen er god og tallene fra noen år siden er nå snudd til positiv vekst i utøvermassen vår.

Det rapporteres om et meget godt sosialt miljø i gruppene og det har vært avholdt to oppstartssamling, nissetrening og hyggekvelder, hvorav den ene ble holdt utendørs som følge av COVID. Gruppene er for øvrig veldig flinke til å gjøre andre ting i form av flotte sesongavslutninger, gode og kreative barmarkstreninger, fellestreninger og treninger på forskjellige lokasjoner i Sandefjord. Rulleski står sentralt i alle gruppene og er en viktig rekrutteringsportal, der alle som ønsker kan låne ski, staver og støvler.

Som følge av stor pågang fra utøvere i 2015 og 16 har det vært behov for å skille 2013/14 ut i egen gruppe som trenes av Marthe Kirkhus og Siw Fronth-Pedersen. Disse trenerne har skapt et særdeles godt treningsmiljø med masse nye utøvere og høy vekst av utøvere. Derfor har Per Anders Bakkehaug og Carl-Fredrik Gustavsen tatt rollen som trenere for 2015 og 2016 (Runar Ski Intro) der det for øvrig er mange utålmodige utøvere fra 2016 som har ønsket å begynne på ski.

Blant de yngre deltakerne synes interessen for å gå renn/konkurranser å være god, men først og fremst i de rennene som avvikles i nærheten av Sandefjord. Derimot synes det å være mindre interesse for renndeltakelse andre steder i kretsen, og denne utviklingen synes å ha skutt fart under pandemien. Det betyr at Runar rennet, Osebergrennet, Lyscup og andre lokale renn har svært god oppslutning, mens de øvrige rennene har lavere deltakelse fra de yngre gruppene.

På Runar rennet i klassisk stil i Storås den 22. januar var det påmeldt  nesten 70 deltakere og av disse var 36 fra de yngre gruppene. Da var Runar over dobbelt så store som neste klubb og vår deltakelse er markant mye høyere enn hos de øvrige klubbene. I KM Stafett i Storås den 5. mars stilte Runar med totalt 12 lag blant de yngre, der de øvrige klubbene hadde ett, to eller tre lag. 

Det er noe usikkert hvorfor det er så store forskjeller på rennedeltakelsen mellom klubbene i kretsen, men vi har mottatt rapporter fra andre om at det er vanskelig å rekruttere til langrenn og at det er få utøvere blant de yngre gruppene.

Aldersgruppen 6 til 10 år er uplassert i konkurranse. I aldersgruppen 11-12 år er det plasseringer og det har tidvis vært svært gode resultater med en lang rekke seiere og pallplasseringer i klassene. I stafettkonkurranser stiller Runar lag etter vilkårlig trekning og fortrinnsvis som mixlag (gutt/jente), det vil si uten topping eller uttak av lag. Dette er en bevisst holdning fra klubben og virker å være meget godt mottatt blant utøvere og foreldre.

I skrivende stund har det vært 210 startende i gruppen G/J8 – G/J12 i Lyscup, krets- og sonerenn denne sesongen, noe vi må si oss fornøyd med, særlig tatt i betraktning at en god del av sesongen ble avlyst eller utsatt på grunn av COVID. En fullstendig oversikt over renndeltagelsen vil foreligge på sesongavslutningen 21. april.

Vi er en breddeklubb som ønsker at utøverne skal holde på med skiidrett lenge, og vi må jobbe aktivt for at både gutter og jenter ønsker å fortsette i klubben. 
Målet er også at vi skal få frem utøvere som hevder seg godt på nasjonalt plan.

Basert på god rekruttering blant de yngre, og særlig blant jenter, ble oppmann Joachim Pande invitert til paneldebatt under Skitinget i juni 2021. Runars arbeid med både rekruttering, bredde, aktiv bruk av rulleski og med å holde på utøverne våre er godt lagt merke til både lokalt og nasjonalt.

De gode sportslige resultatene viser at vi som klubb har gjort mye bra arbeid over flere år, og at gode treningsforhold både på barmark og snø også bidrar til utvikling av gode skiløpere. Målet er at alle utøvere, uansett nivå, skal utvikle seg og være glade skiløpere i mange år fremover.

LØYPER OG ANLEGG
Trygge og sportslig utfordrende treningsforhold er viktig for utviklingen av gode skiløpere.

Løyper: 
Skiløypene på Haukerød har i år vært snølagt fra jul og til skrivende stund. Per Joar Kristiansen er uvurderlig i sin innsats som løypekjører. Gang på gang tryller han frem de vakreste løyper der ingen kunde tru at dette var mulig. Vi mener at de lokale skiløypene våre er grunnlaget for den gode rekrutteringen. Klubbens eksistens er avhengig av det store dugnadsarbeid som legges i snøproduksjon og fortsatt stor innsats fra foreldre er en forutsetning for å få til dette. I år har vi hatt en ekstra stor kostnad på snøproduksjonsanlegget når pumpen gikk i stykker og måtte byttes.

Rulleskianlegget legger forholdene godt til rette for  gode treningsforhold sommer som vinter. Dette spesielt for de yngre utøverne som ikke kan gå på rulleski i trafikken. De siste to årene har vi utvidet tilbudet med rulleski, staver og skisko til utlån og ser at utstyret begynner å bli godt brukt. Dette er gledelig! Det å kunne prøve seg på rulleski med godt fungerende utstyr ser ut til å friste til gjentakelse og engasjement i skigruppa. I sommer har vi vært uheldige med lynnedslag i lysanlegget. Dette har kostet mye penger og dugnadsarbeid. Lyset er heldigvis tilbake i løypa nå.

Hver høst blir det utført dugnad i løypenettet og alle har hjulpet til med dette. Mila og Fokserødløypa gror raskt igjen. I disse løypene har noen av våre trofaste pensjonister tatt ryddejobben og et stort takk utlyses til dem alle.

Skibygget:
 Bygget er i bruk hele året, til styremøter, rennkomitemøter, trenermøter, styrkerom, og oppbevaring av utstyr mm. Bygget trenger vedlikehold og ble det malt på dugnad i sommer. Tusen takk til alle foreldre og ungdommer som stilte opp med malerkosten. Skigruppa har for lengst vokst ut av skibygget og har behov for bedre plass til aktivitet og utstyr. Med mål om en ny «Skistue» søkes det i disse dager om omregulering av området i Hemsgata for å kunne starte en byggeprosess der. Vi hadde håpet å kunne sette spaden ned i jorden i vår, men det ser ut til at behandling av saken trekker ut enda noen måneder til.
Garasjen:
«Seniorgarden» i skigruppa har sørget for at garasjen i Hemsgata har fått elektrisk garasjeport, og herved er i full bruk. Det er også montert et flott løypekart over området, i Hemsgata.

ØKONOMI
Se vedlagte regnskap. 

Økonomi: Skigruppas økonomi er tilfredsstillende, og styret har økt fokus på å finne gode og forutsigbare inntektskilder slik at man har mulighet til utvikle både på det sportslige plan og anlegget. God sportslig satsning og utvikling av anlegget er kostbart, samtidig som det er dette som er grunnlaget for det skigruppa driver med. Arbeidet med utviklingen av løyper og snøproduksjon krever store økonomiske ressurser. Med mye dugnadsarbeid og gode samarbeidspartnere får vi mye ut av tilskuddene som gis gjennom spillemiddelordningen og momskompensasjonsordningen. Vi ser også at både snøproduksjonsanlegg, løypemaskin og annet utstyr krever jevnlig vedlikehold noe som både er arbeidskrevende og kostbart. Kommunens driftstilskudd dekker langt fra alle utgiftene og styret er bekymret for hva driftstilskuddet vil bli i årene fremover. Skigruppa er avhengig av andre finansielle tilskudd for å sikre god drift av aktivitet og anlegg.

Sportslig: Runar skigruppe markerer seg som en klubb med både god bredde og gode sportslige prestasjoner. Til motsetningen fra mange andre skiklubber har vi en positiv rekruttering til skigruppa. 
Arbeidet med å skape en god treningskultur blant alle treningsgruppene, fortsette rekrutteringen, beholde utøverne så lenge det er mulig, utvikle treningsressursene og utvikle det sportslige opplegget slik at de utøverne som ønsker kan nå sitt potensial, er hovedprioritetene i den framtidige jobbingen i klubben. 

Utfordringer: For at Runar Ski skal fortsette å gi et godt tilbud til våre utøvere er vi helt avhengig av at foreldre stiller opp i alle typer verv, bidrar på dugnader og andre oppgaver. Styret oppfordrer derfor alle foreldre i Runar Ski til å tenke igjennom hva de kan bidra med. Styret tar med glede imot innspill til hvordan dugnadsånden kan stimuleres ytterligere. 
	
Styret benytter anledningen til å takke alle som har bidratt gjennom året! 

Styret takker igjen for hjelp og bidrag i året som har gått, og anmoder årsmøtet om å godkjenne årsberetningen. 


Med vennlig hilsen

IL Runar Ski, styret 

